Analýza vykonaných finančných opráv v rámci Slovenskej republiky
V prípade zistených nedostatkov, resp. individuálnych alebo systémových nezrovnalostí z titulu porušenia právnych predpisov Európskej únie (ďalej aj „EÚ“) alebo Slovenskej republiky (ďalej aj „SR“) sa na finančné prostriedky EÚ a spolufinancovanie štátneho rozpočtu poskytnuté prijímateľom uplatňujú finančné opravy, resp. Slovenská republika je povinná vrátiť všetky neoprávnene realizované výdavky na národnej úrovni späť do všeobecného rozpočtu EÚ. Uvedené nedostatky z titulu porušovania právnych predpisov EÚ alebo SR v rôznych oblastiach sú zisťované na základe uskutočnených audítorských misií Európskej komisie (ďalej aj „EK“), Európskeho dvora audítorov(ďalej aj „EDA“)  alebo národných kontrol a auditov SR. V rámci viacerých vykonaných auditov EK/EDA boli v minulosti identifikované zistenia vysokej závažnosti, ktoré následne viedli k uplatneniu finančných opráv a povinnosti uhradiť sumu finančných opráv späť do rozpočtu EÚ. 
I. Finančné opravy uplatnené v rámci predvstupových fondov
PHARE 
V súlade s Pokynmi pre hospodárenie s finančnými prostriedkami pri realizácii programu PHARE a Prechodného fondu boli v rámci programu PHARE hradené finančné opravy zo štátneho rozpočtu u jednotlivých typov implementačných inštitúcií a prijímateľov za účelom predísť uplatneniu úrokov z omeškania alebo kompenzácie zo strany Európskej komisie. Vystavením oznámenia o dlhu zo strany EK (označovaný ako ťarchopis - debit note) na základe nariadení EÚ a jeho úhradou Ministerstvom financií SR voči rozpočtu Európskej komisie vznikla pohľadávka štátu voči implementačnej inštitúcii, resp. prijímateľovi. Predmetné pohľadávky vyplynuli zo zistení záverečných auditov vykonaných EK a neboli úspešne vymožené implementačnou inštitúciou alebo vrátené prijímateľom na príslušné účty Ministerstva financií SR (ďalej aj „MF SR“).  
Z dôvodu zabránenia uplatnenia úrokov z omeškania alebo kompenzácie zo strany Európskej komisie zabezpečilo Ministerstvo financií SR v rámci postupu vymáhania pohľadávok vyplývajúcich z implementácie projektov PHARE primárnu úhradu dlžných súm Európskej komisii z rezervy kapitoly Všeobecná pokladničná správa, pričom uplatnením tohto postupu nie je nijako dotknuté následné vymáhanie dlžných súm od skutočného dlžníka na národnej úrovni. Ministerstvo financií SR v súčasnej dobe eviduje za programy PHARE neuhradené pohľadávky z titulu nezrovnalostí a zistených nedostatkov z vykonaných auditov EK v celkovej sume 1,35 mil. EUR.   
ISPA
Pre projekty ISPA sa finančné opravy za zistené nezrovnalosti najmä v oblasti verejného obstarávania riešia až procese samotného uzatvárania jednotlivých projektov. V súčasnosti sú otvorené vyjednávania s Európskou komisiou k vyčísleniu celkovej výšky finančnej opravy pre viaceré projekty, v nižšie uvedenom prehľade sú poskytnuté údaje za doteraz uzatvorené prípady schválených a odsúhlasených finančných opráv medzi SR a Európskou komisiou.
Prehľad konečnej výšky finančných opráv ISPA za porušenie postupov verejného obstarávania (v EUR)
Projekt	Rezort	Finančná oprava ISPA	
		% finančnej opravy zo sumy zákazky	ISPA	ŠR	Spolu	Potvrdená strata za zdroj EÚ	
2001/SK/16/P/PT/003	MDVRR	100 % 
z dodatočných prác	834 081,40	834 081,41	1 668 162,81	0,00	
2001/SK/16/P/PE/005	MŽP	25 % 
z dodatočných prác	310 111,88	155 055,94	465 167,82	310 111,88	
2002/SK/16/P/PE/008	MŽP	25 % 
z dodatočných prác	469 576,98	167 706,06	637 283,04	469 576,98	
2002/SK/16/P/PT/005	MDVRR	25 % z dodatočných prác	364 971,64	346 268,77	711 240,41	66 878,81	
	MDVRR	100 % 
z  dodatočných prác	29 628,77	28 110,45	57 739,22		

Spolu
			2 008 370,67	1 531 222,63	3 539 593,30	846 567,67	

SAPARD 
V rámci programu SAPARD Ministerstvo financií SR eviduje v súvislosti s prijatím dvoch ťarchopisov vystavených EK neuhradené pohľadávky vo výške 741 906,48 EUR, pričom táto suma pozostáva z pohľadávky vo výške 670 376,92 EUR  za nevymožené pohľadávky od prijímateľa a 71 529,56 EUR za úroky z omeškania nevymožené zo strany Pôdohospodárskej platobnej agentúry (ďalej aj „PPA“) od prijímateľa. 
II. Finančné opravy programového obdobia 2004 - 2006 
Od začiatku implementácie programového obdobia 2004 - 2006, t. j. už od roku 2004 sa v rámci vybraných programov financovaných z Európskeho sociálneho fondu (ďalej aj „ESF“), Európskeho fondu regionálneho rozvoja (ďalej aj „ERDF“), Kohézneho fondu (ďalej aj „KF“) a Európskeho poľnohospodárskeho usmerňovacieho a záručného fondu (ďalej aj „EAGGF“) uskutočnili početné audítorské misie Európskej komisie (ďalej aj „EK“), resp. Európskeho dvora audítorov (ďalej aj „EDA“). V rámci niektorých misií boli identifikované zistenia vysokej závažnosti, ktoré viedli k finančným opravám, resp. budú ešte viesť k uplatneniu finančných opráv.
30. septembra 2010 Slovenská republika zavŕšila proces ukončovania programového obdobia 2004 - 2006 a odoslala Európskej komisii záverečné žiadosti o platbu za programové dokumenty z programového obdobia 2004 - 2006, v rámci ktorých uplatnila vrátenie neoprávnených finančných prostriedkov do rozpočtu EÚ za zistenia z auditných misií Európskej komisie, Európskeho dvora audítorov alebo národných kontrol a auditov SR. Zároveň boli v dotknutých žiadostiach o platbu z titulu ukončovania programového obdobia 2004 – 2006 zohľadnené finančné opravy aj z kauzy „Nástenkový tender Ministerstva výstavby  a regionálneho rozvoja SR (ďalej aj „MVRR SR“)“ v zodpovedajúcej výške. 
Európsky fond regionálneho rozvoja
Najvyšší objem neoprávnených výdavkov, ktoré musela Slovenská republika vrátiť do všeobecného rozpočtu EÚ predstavuje suma verejných prostriedkov zo zistení auditov Európskej komisie, Európskeho dvora audítorov realizovaných od roku 2005 až do roku 2008 (audit EK – KF/september 2005, audit EK - ERDF a KF/november - december 2006, audit EK - OP ZI/február - marec 2007, audit EK - SOP PaS/jún 2007, audit EK - KF a OP ZI/apríl 2008, audit EDA – OPZI/december 2007 - január 2008) a spätného overenia verejného obstarávania vykonaného na národnej úrovni v projektoch realizovaných od 1.1.2004 v rámci Európskeho fondu regionálneho rozvoja a Kohézneho fondu. 
Na jar 2011 EK zaslala pripomienky k predloženej záverečnej dokumentácii troch programových dokumentov ERDF, v rámci ktorých predložila požiadavku o poskytnutie uistenia zo strany Najvyššieho kontrolného úradu SR (ďalej aj „NKÚ SR“), že výdavky nadkontrahovania dotknutých programových dokumentov ERDF neobsahujú výdavky postihnuté totožnými chybami a porušeniami postupov verejného obstarávania. Nakoľko NKÚ SR v spolupráci s riadiacimi orgánmi dospeli k záveru, že predmetné výdavky nadkontrahovania sú  postihnuté totožnými chybami a porušeniami postupov verejného obstarávania, z dôvodu uplatnenia oprávnenej úhrady výdavkov nadkontrahovania zo všeobecného rozpočtu EÚ Slovenská republika odsúhlasila dodatočnú finančnú opravu pre 3 programové dokumenty ERDF.
Finančné opravy programov ERDF za porušenie postupov verejného obstarávania boli uplatnené nasledovne:
Paušálne opravy ERDF vo výške 38 090 876 EUR pre programy:
•	Operačný program Základná infraštruktúra (MDPT SR, MŽP SR, MVRR SR) 5 % paušálna oprava z alokácie ERDF vo výške 21 118 172 EUR;
•	Sektorový operačný program Priemysel a služby (MH SR) 10 % paušálna oprava z alokácie ERDF vo výške 15 121 068 EUR;
•	Jednotný programový dokument Bratislava Cieľ 2 (MVRR SR) 5 % paušálna oprava z alokácie ERDF vo výške 1 851 636 EUR. 

Individuálne opravy ERDF vo výške 266 694 EUR pre programy INTERREG IIIA:
•	Program Iniciatívy ES INTERREG IIIA RA - SR vo výške 24 537 EUR;
•	Program Iniciatívy ES INTERREG IIIA PL - SR vo výške 116 988 EUR;
•	Program Iniciatívy ES INTERREG IIIA SR - ČR vo výške 87 212 EUR;
•	Program Iniciatívy ES INTERREG IIIAHU - SR - UA vo výške 37 957 EUR.

Dodatočné opravy ERDF z výdavkov nadkontrahovania 
•	Operačný program Základná infraštruktúra (MDPT SR, MŽP SR, MVRR SR) 5 % paušálna oprava z alokácie ERDF vo výške 2 489 740 EUR;
•	Sektorový operačný program Priemysel a služby (MH SR) 10 % paušálna oprava z alokácie ERDF vo výške 1 248 973 EUR;
•	Jednotný programový dokument Bratislava Cieľ 2 (MVRR SR) 5 % paušálna oprava z alokácie ERDF vo výške 46 370 EUR. 

Prehľad konečnej výšky finančných opráv ERDF za porušenie postupov verejného obstarávania (v EUR)
Programový dokument	Finančná oprava ERDF	
	%	ERDF	ŠR	Spolu	
OP Základná infraštruktúra	5	23 607 912	6 821 223	30 429 135	
SOP Priemysel a služby	10	16 370 041	8 533 726	24 903 767	
JPD Bratislava Cieľ 2	5	           1 898 006	  1 888 592	3 786 598	
Program Iniciatívy ES INTERREG IIIA RA - SR	individuálne	24 537	  22 084	46 621	
Program Iniciatívy ES INTERREG IIIA PL - SR	individuálne	116 988	  31 196	148 184	
Program Iniciatívy ES INTERREG IIIA SR - ČR	individuálne	87 212	  24 956	112 168	
Program Iniciatívy ES INTERREG IIIA HU-SR-UA	individuálne	37 957	15 209	53 166	

Spolu
		42 142 653	17 336 986	59 479 639	

Medzi najčastejšie vyskytujúce sa zistenia, na základe ktorých bolo nutné pristúpiť k finančnej oprave, patrili:
-	kritérium skúsenosti použité v nesprávnej etape verejného obstarávania;
-	potenciálne obmedzujúce kritériá alebo oznámenie o vyhlásení verejného obstarávania nestanovuje všetky podmienky účasti;
-	príliš obmedzujúce kritériá, uprednostnenie skúsenosti z daného regiónu;
-	nedodržané minimálne lehoty požadovanej v smerniciach;
-	možné neopodstatnené použitie postupu rokovacieho konania bez zverejnenia;
-	nedostatky týkajúce sa kontroly procesu verejného obstarávania;
-	nedostatočné usmerňovanie a dozor zo strany Slovenskej agentúry pre rozvoj investícií a obchodu (ďalej aj „SARIO“) v rámci projektov zameraných na priemyselné parky;
-	nedostatočná kontrola výdavkov zo strany Slovenskej agentúry pre cestovný ruch (ďalej aj „SACR“) v rámci opatrenia 2.3 zameraného na podporu propagácie cestovného ruchu a tvorby informačného systému;
-	chýbajúca procedúra pri overovaní možnosti dvojitého financovania projektov;
-	možné poskytovanie zo strany riadiaceho orgánu (ďalej aj „RO“) alebo SARIO neoprávnenej štátnej pomoci investorom;
-	neoverovanie príjmov z projektu v rámci projektov zameraných na priemyselné parky;
-	nedostatočné naplánovanie projektu, výsledkom ktorého je výrazné zväčšenie rozsahu prác;
-	neoprávnené výdavky na kúpu pozemkov, prevyšujúce výšku 10 % oprávnených výdavkov z celkového rozpočtu projektu.

Hlavným problémom spôsobujúcim tento stav bola predovšetkým nedostatočná a chybná aplikácia pravidiel a postupov ustanovených v zákone o verejnom obstarávaní, najmä základných princípov vo verejnom obstarávaní, ktorými sú transparentnosť, nediskriminácia a rovnaké zaobchádzanie zo strany prijímateľov finančných prostriedkov. Taktiež stav, kedy jednotlivé riadiace orgány zasielajú podnety na výkon kontroly je bez vybudovania zodpovedajúcich kapacít v rámci Úradu pre verejné obstarávanie dlhodobo neudržateľný. Zároveň bola identifikovaná nedostatočná kontrola verejného obstarávania z úrovne riadiacich orgánov, resp. sprostredkovateľských orgánov pod riadiacim orgánom (ďalej aj „SORO“), nesprávne odvádzanie príjmov z projektov a zlé usmerňovanie k nákladovo - výnosovým analýzam (tzv. cost -  benefit analýzy). 
Všetky uplatnené finančné opravy predstavujú reálny finančný dopad na štátny rozpočet SR v zodpovedajúcej výške finančnej opravy vypočítanej za zdroj EÚ a spolufinancovanie štátneho rozpočtu. V tejto výške Ministerstvo financií SR viaže v súlade s § 18 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov v rozpočte kapitoly, ktorú tvorí rozpočet ministerstva ako riadiaceho orgánu rozpočtové prostriedky. Konečná suma finančného dopadu pre príslušnú kapitolu sa odvíja od miery úspešnosti následného vymáhania, resp. vrátenia finančných prostriedkov od prijímateľov na základe dodatočného overenia, a to v prípadoch opodstatnených najmä z hľadiska platných právnych predpisov. Viazanie rozpočtových prostriedkov v rozpočte kapitoly, ktorú tvorí rozpočet ministerstva ako riadiaceho orgánu za finančnú opravu z výdavkov nadkontrahovania vykoná Ministerstvo financií SR, ako náhle Európska komisia odsúhlasí výpočet konečnej sumy záverečnej platby pre príslušný programový dokument a súčasne aj výpočet dodatočnej finančnej opravy z výdavkov nadkontrahovania uplatnenej, resp. odpočítanej v príslušnej záverečnej žiadosti o platbu. 
Ministerstvo financií SR aktualizuje sumu viazania pre príslušný rozpočet kapitoly v dohodnutých intervaloch od vykonania rozpočtového opatrenia, v závislosti od objemu vrátených prostriedkov. Konečnú výšku finančného dopadu z udelených finančných opráv na rozpočtové prostriedky dotknutých kapitol ovplyvní objem vymožených finančných prostriedkov od prijímateľov príslušnými riadiacimi orgánmi. 
Kohézny fond

V rámci projektov KF k dnešnému dňu Slovenská republika uplatnila finančné opravy v 2 projektoch MDRR SR (v EUR):
Projekt	Rezort	
Finančná oprava KF	
		%	KF	ŠR	Spolu	Potvrdená strata za zdroj EÚ	
2004/SK/16/C/PT/001	MDPT SR	25 % 
zo sumy zákazky	709 989,79	249 455,87	959 445,66	0,00	
2004/SK/16/C/PT/001	MDPT SR	10 % 
zo sumy zákazky	9 430 732,56	3 313 500,63	12 744 233,19		
2002/SK/16/P/PT/004	MDPT SR	25 % 
zo sumy zákazky	761 511,37	267 558,04	1 029 069,41	-	
2002/SK/16/P/PT/004	MDPT SR	5 % 
zo sumy zákazky	127 985,10	44 967,74	172 952,84		

Spolu
			11 030 218,82	3 875 482,28	14 905 701,10	0,00	

Na projekte 2004/SK/16/C/PT/001 - „Modernizácia železničnej trate Trnava - Nové Mesto nad Váhom, žkm 47,550 - 100,500, pre traťovú rýchlosť 160 km/h - II. Etapa - Piešťany - Nové Mesto nad Váhom na Slovensku“ bola Európskou komisiou udelená finančná oprava vo výške 10 140 722 EUR za zdroj KF. Predmetná finančná oprava za porušenie postupov verejného obstarávania však nemá vplyv na výšku úhrady záverečnej žiadosti o platbu, nakoľko prijímateľ nahradil neoprávnené výdavky oprávnenými výdavkami. 
Na projekte 2002/SK/16/P/PT/004 - „Výstavba diaľnice D1, úsek Mengusovce - Jánovce“ boli schválené finančné opravy vo výške 889 496 EUR, k dnešnému dňu ešte nie je možné vyčísliť ich prípadný vplyv na výšku úhrady záverečnej žiadosti platby, nakoľko prijímateľ je schopný nahradiť neoprávnené výdavky oprávnenými výdavkami, ktoré EK posúdi v procese uzatvárania predmetného projektu. 
Európsky sociálny fond

Na základe systémových auditov realizovaných od mája 2006 do konca roka 2006 (29.5. – 2.6. 2006, 23. - 27.10. 2006, 27.11. – 1.12. 2006), v rámci ktorých boli overované postupy zodpovedných subjektov od začiatku implementácie, t. j. od 1.5.2004, boli za Európsky sociálny fond uplatnené finančné opravy v celkovej výške 1 071 308 EUR, z toho za zdroj EÚ vo výške 770 143 EUR. 
Hlavným dôvodom uplatnenia finančných opráv bolo identifikovanie systémových nedostatkov riadiaceho orgánu (Ministerstvo práce, sociálnych vecí a rodiny SR), resp. sprostredkovateľského orgánu pod riadiacim orgánom (Ministerstvo školstva SR), ako aj dlhodobé neriešenie situácie spôsobené predovšetkým:
–	nedostatočným nastavením kontrolných systémov a následne nedostatočným výkonom kontrolných funkcií riadiaceho orgánu, resp. sprostredkovateľského orgánu pod riadiacim orgánom (administratívna kontrola a kontrola na mieste podľa článku 4 nariadenia EK č. 438/2001 - zmeniť prístup z formálneho overovania na overovanie vecné);
–	neposkytovaním dostatočných dôkazov o realizácii výdavkov (chýbajúci, resp. nedostatočný audit trail podľa článku 7 nariadenia EK č. 438/2001 – zmeniť prístup z dokladovania zakladajúceho sa na rozpočte na dokladovanie zakladajúceho sa na skutočnej realizácii výdavkov);
–	zlyhaním administratívnych kapacít (nezabezpečenie zodpovedajúcej odbornej úrovne, poddimenzovanosť reálnych potrieb na počet administratívnych kapacít vo vzťahu k počtu projektov, vysoká a častá fluktuácia na manažérskych pozíciách generálnych riaditeľov, ako aj na referentských pozíciách, nevyužitie externých firiem, napr. pre výkon kontrol na mieste, atď.);
–	neexistenciou prahových hodnôt na mzdové výdavky ako aj vhodnej metódy výpočtu hodinových sadzieb účtovaných v rámci projektov ESF;
–	neupustením od „fixných jednotkových nákladov“; 
–	výrazným meškaním spracovania žiadosti o platbu (ďalej aj „ŽoP“) na úrovni RO a SORO;
–	neobmedzením počtu ŽoP, ktoré prijímateľa predkladajú na RO, resp. SORO, atď.

Na základe dohody s Európskou komisiou SR pristúpila k uplatneniu finančnej opravy, ktorá sa týkala programov Sektorový operačný program Ľudské zdroje, Jednotný programový dokument Bratislava Cieľ 3 a Iniciatíva ES EQUAL.
Vzhľadom na skutočnosť, že finančná oprava bola navrhnutá a vykonaná SR na národnej úrovni (ide o tzv. národnú finančnú opravu), uvoľnené prostriedky z vykonaného viazania rozpočtových prostriedkov kapitol v súlade s § 18 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov bolo možné opätovne využiť v rámci vyššie uvedených programov na financovanie nových projektov. To znamená, že v tomto prípade finančná oprava uplatnená orgánmi SR neznamenala pre SR čistú stratu, keďže vzhľadom na dostatočný časový priestor boli „neoprávnené“ výdavky nahradené „oprávnenými“. Výsledkom takto uplatneného postupu je predpoklad vyčerpania celkovej alokácie uvedených programov na 100 %.
Na druhej strane je však potrebné uviesť, že tieto finančné opravy predstavujú rovnako finančný dopad na štátny rozpočet SR, pretože vo väčšine prípadov zmluvné záväzky za „neoprávnené“ výdavky prijímateľov boli uhradené z výdavkov rozpočtov kapitol MPSVR SR a MŠ SR.
Prehľad konečnej výšky finančných opráv ESF za nedostatočné fungovanie kľúčových prvkov riadenia a kontroly RO/SORO (v EUR)
Programový dokument	Výška finančných opráv	
	ESF	ŠR	Spolu	
SOP Ľudské zdroje	523 116	158 463	681 579	
JPD NUTS II - Bratislava Cieľ 3	65 428	63 697	129 125	
IS EQUAL 	181 599	79 005	260 604	
Spolu	770 143	301 165	1 071 308	

EAGGF - záručná sekcia

Európska komisia na základe vykonaného auditu (29.5 - 2.6.2006) pre Plán rozvoja vidieka 2004 – 2006 a Sektorový operačný program Poľnohospodárstvo a rozvoj vidieka 2004 – 2006 a po následnom šetrení zmierovacieho orgánu (č. 2006/008/SK) stanovila za fond EAGGF -  záručná sekcia (Plán rozvoja vidieka 2004 – 2006) finančnú opravu vo výške 3 034 914 EUR. 
Európska komisia upravila, resp. znížila záverečnú platbu pre SR a súčasne v tejto výške Ministerstvo financií SR viazalo v súlade s § 18 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov v rozpočte kapitoly, ktorú tvorí rozpočet ministerstva ako riadiaceho orgánu, rozpočtové prostriedky.
Keďže existuje možnosť nadkontrahovania a reálne čerpanie na úrovni SR je vyššie ako pridelená alokácia pre SR v programovom období 2004 – 2006, táto skutočnosť znižuje negatívny dopad vyplývajúci z uplatnených korekcií. V prípade, ak by aj nedošlo k nahradeniu „nekorektných“ výdavkov „korektnými“, znamenalo by to pokles čerpania štrukturálnych fondov za programové obdobie 2004 – 2006 aj po zohľadnení vplyvu nadkontrahovania.

II. Záver 
Vo všeobecnosti je potrebné konštatovať, že všetky uplatnené finančné opravy predstavujú reálny finančný dopad na štátny rozpočet SR. Konečnú výšku finančného dopadu z finančných opráv na rozpočtové prostriedky dotknutých kapitol ovplyvní objem vymožených, resp. vrátených finančných prostriedkov od prijímateľov príslušnými riadiacimi orgánmi, prípadne implementačnými inštitúciami v rámci predvstupových fondov.